Enginn þeirra þriggja sem hafa fengið kröfubréf frá Ingólfi Þórarinssyni tónlistarmanni ætla að biðjast afsökunar eða greiða miskabætur. Einn þeirra segist hlakka til að mæta Ingólfi í dómsal. Kröfurnar þrjár nema tæpum níu milljónum króna.
Að minnsta kosti þrjú kröfubréf hafa verið afhent frá lögmanni Ingólfs Þórarinssonar þar sem krafist er samtals átta milljóna króna í miskabætur. Ekkert þeirra sem hefur verið stefnt ætla að verða við kröfunum.
Kristlín Dís Ingilínardóttir er krafin þriggja milljóna, afsökunarbeiðnar og greiðslu lögmannskostnaðar vegna fréttar sem hún skrifaði á vef Fréttablaðsins um Ingólf. Kristlín sagði í viðtali við RÚV í gær að hún ætlaði ekki að biðjast afsökunar fyrir að vinna vinnuna sína.
Ólöf Tara Harðardóttir fékk bréf í gær þar sem hún er krafin tveggja milljóna í miskabætur og skriflegrar afsökunarbeiðnar á Twitter og Facebook. Þá er þess krafist að hún fjarlægi færslu sína um Ingólf. Ólöf Tara segir á Twitter, með fyrrisögninni Mín afsökunarbeiðni til þín, að hennar eina eftirsjá sé að hafa sungið og trallað við það sem hún segir vera drepleiðinlega tónlist Ingólfs. "Kærðu það, sorpið þitt." skrifar hún.
Sindri Þór Hilmars- Sigríðarson er krafinn um þrjár milljónir í bætur og afsökunarbeiðni á Twitter. Hann segir í yfirlýsingu á Facebook að hann sjái ekki eftir einu orði sem hann lét falla á samfélagsmiðlum, frásagnir tuga kvenna hafi komið fram á þræðinum hans og að honum hafi ofboðið sú eitraða gerendameðvirkni sem hafi blossað upp í málinu. Þá segir Sindri að Ingólfur fái ekki krónu frá honum og að hann hlakki til að mæta honum í dómsal.
Öll eru krafin um greiðslu lögmannskostnaðar, 250 þúsund krónur á mann, og allt skal greiðast fyrir næsta mánudag, 19. júlí, ellegar fari málið fyrir dóm. Samtals eru kröfurnar þrjár upp á tæpar níu milljónir.
Fimm svona kröfubréf hafa verið lögð fram af lögmanni Ingólfs en fréttastofa hefur ekki upplýsingar um fjárhæðir tveggja krafnanna.
Ekkert þeirra þriggja sem hafa fengið kröfubréf frá Ingólfi Þórarinssyni tónlistarmanni ætlar að biðjast afsökunar eða greiða miskabætur. Einn þeirra segist hlakka til að mæta Ingólfi í dómsal. Kröfurnar þrjár nema tæpum níu milljónum króna. 